Annette Vilhelmsen (SF), 2012-10-25:
Det er jo en rigtig god dag at være erhvervs- og vækstminister på i dag, men det er sådan set bedre at være en af de små virksomheder, som vi laver det her lovforslag for.
Jeg vil lige til hr. Hans Kristian Skibby fra Dansk Folkeparti sige, at jeg gerne tager imod ros, som egentlig var rettet til den tidligere minister, og hvis den kan smitte lidt af på mig som nuværende minister, synes jeg, det en rigtig god måde at gøre det på, og det kunne man jo godt lade være en tradition her i Folketingssalen, altså at vi roser en gang imellem.
Så tak for det, jeg bringer det videre.
Det overordnede formål med lovforslaget er at skabe bedre rammevilkår for små virksomheder og at styrke den offentlige kvalitetskontrol med revisorer, der reviderer bl.a. børsnoterede og finansielle virksomheder.
Jeg er derfor i dag meget glad for at kunne præsentere et forslag, som giver en betydelig lettelse i de administrative byrder for små virksomheder – en lettelse, som virksomhederne i stedet kan bruge til det, vi har brug for, nemlig at få skabt vækst og arbejdspladser.
Lovforslaget vurderes samlet at kunne betyde lettelser af byrder for omkring 400 mio. kr. For det første forenkles oplysningsforpligtelsen for de mindste virksomheder, som fravælger revision.
Virksomhederne skal fremover kun oplyse om fravalg af revision én gang, og det skal ske i det årsregnskab, hvor der træffes beslutning om, at fremtidige årsregnskaber ikke revideres.
For det andet får små virksomheder, der er omfattet af revisionspligten, mulighed for at lade årsregnskabet gennemgå efter en erklæringsstandard i stedet for at lade regnskabet revidere.
Erklæringsstandarden er særlig målrettet forholdene i små virksomheder og sikrer, at de forhold, der er relevante i regnskabet for små virksomheder, bliver kontrolleret af en revisor.
Derved sparer den enkelte virksomhed ca. 25 pct. af udgifterne i forhold til almindelig revision, men der sikres fortsat en høj grad af sikkerhed for, at regnskabet er retvisende.
For det tredje får de mindste holdingvirksomheder mulighed for at fravælge revision, så de sidestilles med andre helt små virksomheder.
Derfor foreslår vi samtidig en skærpelse af sanktionerne over for de virksomheder, som ikke overholder reglerne.
Med forslaget udvides således Erhvervsstyrelsens adgang til at pålægge en virksomhed revision, hvis styrelsen f.eks. konstaterer ulovlige aktionærlån af en vis størrelse.
Dermed får virksomheder, der overholder reglerne, gavn af lettelserne, mens der gribes ind over for de virksomheder, der ikke kan finde ud af at overholde reglerne.
Fremover bliver kontrollen af revisionsvirksomheder, der reviderer bl.a. børsnoterede og finansielle virksomheder, udført af offentligt ansatte kontrollanter i stedet for af praktiserende revisorer.
Derved styrker vi tilliden til årsregnskaberne for de børsnoterede og finansielle virksomheder, som typisk opererer på de internationale markeder.
Det har f.eks. betydning for de vilkår, virksomhederne bliver mødt med, når de rejser kapital gennem internationale kreditinstitutter.
Evalueringen vil fremover også omfatte erfaringerne med erklæringsstandarden og de mindste holdingvirksomheders fritagelse for revision.
Der er desuden indsat en evalueringsklausul, så revisionsfritagelsen for de mindste holdingvirksomheder tages op til revision i 2016.
Med de ord ser jeg frem til en konstruktiv drøftelse af lovforslaget i udvalget.